次陳倅同年瓊露酒詩韻
作者：陳造
朝代：宋

paragraphs: 君家家釀人家無，市酤漓澀真剝膚。
朝來洗盞釂先酒，凝若金莖秋露珠。
色香第一味稱此，輿臺桑落卿玉腴。
客間公榮不共飲，主人恩意無乃孤。
歡伯三益能娛予，愁城九守付摧枯。
淮鄉香泉豈其徒，魂夢枉用馳枌榆。
君家家釀人家無，渴羌惱君君恕乎。
爲君劇飲首就濡，可待謀樂間憂虞。